SCRISOAREA PĂRINTELUI SOFRONIE DE LA ESSEX 
CĂTRE O DOAMNĂ DIN CIPRU 


Sunt cincizeci şi şapte de ani de când port rasa şi, pe cât îmi pare, nu am 
dorit a-mi neglija mântuirea, ci totdeauna cu mare teamă şi lacrimi am rugat pe 
Dumnezeu să se milostivească de mine, să-mi ierte toate păcatele şi să nu mă 
lepede de la aşternutul picioarelor Sale. 

Am încercat, cred, după puterile mele, să nu nedreptăţesc nici o persoană 
de pe Pământ; mai mult chiar, să-mi dea Dumnezeu bărbăţia de a sluji cât mai 
multor oameni cu putinţă, fără să aştept de la ei nici o plată materialnică sau 
duhovnicească, ci aşteptând doar de la Dumnezeu darul iertării păcatelor mele. 

Şi totuşi, în tot acest răstimp de mai mult de jumătate de veac, nu am 
cunoscut perioade de pace sau siguranţă, ci totdeauna am simţit în jurul meu 
ameninţări ori cel puţin stări potrivnice. In tot ceea ce încerc să fac, chiar şi în 
cel mai mic lucru, întâlnesc totdeauna piedici de netrecut. Aproape toate porţile 
lumii acesteia sunt mereu închise pentru mine. Am îmbătrânit şi nu am înţeles 
sensul acestor încercări. 

Adică: sunt ele semnul urgiei lui Dumnezeu faţă de mine, păcătosul, sau 
altceva se întâmplă? De nenumărate ori am rugat pe Dumnezeu să-mi descopere 
pentru ce merg lucrurile aşa, iar Dumnezeu îmi răspunde necontenit cu tăcere. 

De aici veţi înţelege că nu sunt în măsură să vă dau explicaţii la dramatica 
încercare prin care treceţi. Dar vă avem totdeauna în rugăciunile noastre, cu 
durere şi dragoste. 

Greu este nouă să învinovăţim pe Dumnezeu şi să ne îndreptăţim pe noi 
înşine, dar iarăşi, nu este uşor să facem nici invers, ca prietenii lui Iov, care 
doreau să se facă apărătorii dreptăţii lui Dumnezeu, uitând de înfricoşatele 
chinuri prin care a trecut Iov. 

Astfel, tace Dumnezeu, tăcem şi noi. 


Arhimandritul Sofronie, 1984. 


